CELEX: 32020R1309
Language: mt
Date: 2020-09-21 00:00:00
Title: Regolament ta' Implimentazzjoni tal-Kunsill (UE) 2020/1309 tal-21 ta’ Settembru 2020 li jimplimenta l-Artikolu 21(2) tar-Regolament (UE) 2016/44 dwar miżuri restrittivi fid-dawl tas-sitwazzjoni fil-Libja

21.9.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  LI 305/1
               
            
         REGOLAMENT TA' IMPLIMENTAZZJONI TAL-KUNSILL (UE) 2020/1309
         tal-21 ta’ Settembru 2020
         li jimplimenta l-Artikolu 21(2) tar-Regolament (UE) 2016/44 dwar miżuri restrittivi fid-dawl tas-sitwazzjoni fil-Libja
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (UE) 2016/44 tat-18 ta' Jannar 2016 dwar miżuri restrittivi fid-dawl tas-sitwazzjoni fil-Libja u li jħassar ir-Regolament (UE) Nru 204/2011 (1), u b'mod partikolari l-Artikolu 21(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l‐Politika ta' Sigurtà,
         Billi:
         
                     (1)
                  
                  
                     Fit-18 ta' Jannar 2016, il-Kunsill adotta r-Regolament (UE) 2016/44.
                  
               
                     (2)
                  
                  
                     Fis-27 ta' Marzu 2020, ir-Rappreżentant Għoli tal-Unjoni għall-Affarijiet Barranin u l‐Politika ta' Sigurtà ("Rappreżentant Għoli") ħareġ dikjarazzjoni, f'isem l-Unjoni, dwar il‐Libja li fiha l-partijiet kollha ntalbu jirrispettaw id-drittijiet tal-bniedem u d-dritt internazzjonali.
                  
               
                     (3)
                  
                  
                     Fit-12 ta' Mejju 2020, ir-Rappreżentant Għoli ħareġ dikjarazzjoni, f'isem l-Unjoni, li ddikjarat li l-Unjoni għadha determinata li tara li l-embargo fuq l-armi tan-NU fil-Libja jiġi rrispettat b'mod sħiħ. Ġie enfasizzat ukoll li jridu jsiru l-isforzi kollha biex tiġi żgurata l-implimentazzjoni sħiħa u effettiva tar-riżoluzzjonijiet rilevanti tal-KSNU, anke permezz tal-fruntieri tal-art u tal-ajru mal-Libja.
                  
               
                     (4)
                  
                  
                     Barra minn hekk, id-Dikjarazzjoni fakkret lill-partijiet li huma jridu jirrispettaw id-dritt internazzjonali, inkluż id-dritt umanitarju internazzjonali, u li dawk li jiksruh ser jinżammu responsabbli.
                  
               
                     (5)
                  
                  
                     Il-Kunsill jibqa' mħasseb serjament dwar is-sitwazzjoni fil-Libja u b'mod partikolari dwar atti li jheddu l-paċi, is-sigurtà jew l-istabbiltà tal-Libja, inkluż ksur tal-embargo fuq l-armi tan-NU u tentattivi illeċiti ta' kuntrabandu ta' żejt Libjan kif ukoll abbużi tad-drittijiet tal‐bniedem.
                  
               
                     (6)
                  
                  
                     F'dan il-kuntest, u fid-dawl tal-eskalazzjoni kontinwa tal-vjolenza fil-Libja, jenħtieġ li żewġ persuni responsabbli għal abbużi tad-drittijiet tal-bniedem u tliet entitajiet involuti fi ksur tal-embargo fuq l-armi tan-NU, jinżiedu mal-lista ta' persuni u entitajiet soġġetti għal miżuri restrittivi kif tinsab fl-Anness III għar-Regolament (UE) 2016/44.
                  
               
                     (7)
                  
                  
                     Għaldaqstant, jenħtieġ li l-Anness III għar-Regolament (UE) 2016/44 jiġi emendat skont dan,
                  
               ADOTTA DAN IR-REGOLAMENT:
         
            
               Artikolu
               1
            
            L-Anness III għar-Regolament (UE) 2016/44 huwa emendat f'konformità mal-Anness għal dan ir‐Regolament.
         
         
            Artikolu 2
            Dan ir-Regolament għandu jidħol fis-seħħ fid-data tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ Settembru 2020.
            
               
                  Għall-Kunsill
               
               
                  Il-President
               
               J. BORRELL FONTELLES
            
         
         
            (1)  ĠU L 12, 19.1.2016, p. 1.
      
      
         
            ANNESS
            
               (1)   
               Fir-Regolament (UE) 2016/44, Anness III, Parti (A) (Persuni), jinżiedu l-entrati li ġejjin:
               
                            
                        
                        
                           Isem
                        
                        
                           Informazzjoni ta' identifikazzjoni
                        
                        
                           Raġunijiet
                        
                        
                           Data tal-elenkar
                        
                     
                           “20.
                        
                        
                           AL-WERFALLI, Mahmoud Mustafa Busayf
                           magħruf ukoll bħala AL-WARFALLI, Mahmud
                        
                        
                           Data tat-twelid: 1978
                           Post tat-twelid: Tribù ta' Werfalla, fil-Punent tal-Libja jew Elrseefa (Bani Walid)
                           Sess: raġel
                        
                        
                           Mahmoud al-Werfalli jservi bħala kmandant (logutenent) tal-Brigata al-Saiqa bbażata f'Benghazi. F'dan ir-rwol, al‐Werfalli huwa responsabbli għal abbużi serji tad-drittijiet tal-bniedem inkluż qtil u eżekuzzjonijiet, u involva ruħu direttament jew indirettament fihom.
                           Al-Werfalli ġie marbut mal-qtil ta' tlieta u tletin persuna bejn Ġunju 2016 u Lulju 2017 f'diversi inċidenti kif ukoll eżekuzzjoni tal-massa ta' għaxar persuni fl-24 ta' Jannar 2018.
                        
                        
                           21.9.2020
                        
                     
                           21.
                        
                        
                           DIAB, Moussa
                           magħruf ukoll bħala DIAB, Mousa
                        
                        
                           Sess: raġel
                        
                        
                           Moussa Diab huwa responsabbli għal abbużi serji tad-drittijiet tal-bniedem fosthom traffikar ta' bnedmin u l-ħtif, l‐istupru u l-qtil ta' migranti u refuġjati, u involva ruħu direttament fihom.
                           Huwa żamm migranti u refuġjati maqbuda f'kamp ta' detenzjoni illegali qrib Bani Walid, fejn ġew ittrattati b'mod inuman u degradanti. Diversi migranti u refuġjati nqatlu meta ppruvaw jaħarbu mill-kamp ta' detenzjoni.
                        
                        
                           21.9.2020”
                        
                     
            
               (2)   
               Fir-Regolament (UE) 2016/44, Anness III,Parti (B) (Entitajiet), jinżiedu l-entrati li ġejjin:
               
                            
                        
                        
                           Isem
                        
                        
                           Informazzjoni ta' identifikazzjoni
                        
                        
                           Raġunijiet
                        
                        
                           Data tal-elenkar
                        
                     
                           “17.
                        
                        
                           Sigma Airlines
                           magħrufa wkoll bħala Sigma Aviation; Air Sigma
                        
                        
                           Indirizz:
                           
                                       Markov Str. 11
                                    
                                 
                                       050013, Almaty, Kazakhstan
                                    
                                 Tel.: +77272922305
                           Sit web: https://airsigma.pro/
                           Irreġistrata bl-isem: Kenesbayev Umirbek Zharmenovich
                        
                        
                           Sigma Airlines hija kumpannija tal-ajru tal‐merkanzija kummerċjali li topera inġenji tal-ajru li nstabu li kisru l-embargo fuq l-armi fil-Libja stabbilit fil‐UNSCR 1970 (2011) tal-Kunsill tas-Sigurtà tan‐Nazzjonijiet Uniti u traspost fl-Artikolu 1 tad‐Deċiżjoni (PESK) 2015/1333.
                           In-NU identifikat lil Sigma Airlines bħala waħda mill‐fornituri kummerċjali tal‐merkanzija bl-ajru li joperaw f'nuqqas ta' konformità mal-embargo tan‐NU fuq it-trasferiment ta' materjal militari lejn il-Libja.
                        
                        
                           21.9.2020
                        
                     
                           18.
                        
                        
                           Avrasya Shipping
                        
                        
                           Indirizz:
                           Liman Mh. Gezi Cd. No:22/3 İlkadım, Samsun, Turkey
                           Tel.: +90 549 720 1748
                           Indirizz elettroniku: info@avrasyashipping.com
                           Sit web: http://www.avrasyashipping.com/iletisim
                        
                        
                           Avrasya Shipping hija kumpannija marittima li topera bastiment imsejjaħ Cirkin li nstab li kiser l‐embargo fuq l-armi fil-Libja stabbilit fil-UNSCR 1970 (2011) u traspost fl‐Artikolu 1 tad-Deċiżjoni (PESK) 2015/1333.
                           B'mod partikolari, Cirkin instab li kien marbut mat-trasport ta' materjal militari lejn il-Libja f'Mejju u Ġunju 2020.
                        
                        
                           21.9.2020
                        
                     
                           19.
                        
                        
                           Med Wave Shipping
                        
                        
                           Indirizz:
                           
                                       Office 511, 5th Floor, Baraka Building, Dauwar Al-Waha, Jordan;
                                    
                                 
                                       Adel Al-Hojrat building n°3, 1rst Floor, opposite Swefieh, Mall-Swefieh Po Box 850880 Amman, 11185 Jordan;
                                    
                                 
                                       Ground Floor, Orient Queen Homes Building, John Kennedy, Ras Beirut, Lebanon
                                    
                                 Tel.: +962787064121; +96265865550; +96265868550
                           Indirizz elettroniku: operation@medwave.co
                        
                        
                           Med Wave Shipping hija kumpannija marittima li topera bastiment imsejjaħ Bana li nstab li kiser l‐embargo fuq l-armi fil-Libja stabbilit fil-UNSCR 1970 (2011), u traspost fl‐Artikolu 1 tad-Deċiżjoni (PESK) 2015/1333.
                           B'mod partikolari, Bana instab li kien marbut mat‐trasport ta' materjal militari lejn il-Libja f'Jannar 2020.
                        
                        
                           21.9.2020”